SL Uradni list Evropske unije C 85/16

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 85/11

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper vlogo (1).

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„MAÇÃ RISCADINHA DE PALMELA“

Št. ES: PT-PDO-0005-0855-31.01.2011

ZGO ( ) ZOP ( X )

1. Ime:

„Maçã Riscadinha de Palmela“

2. Država članica ali tretja država:

Portugalska

3. Opis kmetijskega proizvoda ali živila:

3.1 Vrsta proizvoda:

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

Proizvod „Maçã Riscadinha de Palmela“ so jabolka sorte Riscadinha (družina Rosaceae, rod Malus Miller, vrsta Malus domestica Borkh), ki se pridelujejo v spodaj opredeljeni regiji v skladu s pogoji, določenimi v specifikaciji. Uživajo se sveža, cela in neolupljena.

Ime „Maçã Riscadinha de Palmela“ lahko označuje le jabolka razreda „ekstra“ I ali II (velika najmanj 60 mm).

Jabolka Riscadinha, pridelana na opredeljenem območju, imajo naslednje značilnosti:

(a) Fizikalne/morfološke značilnosti

Oblika: nepravilna, nekoliko sploščena; največji premer je na sredini med vrhnjim in spodnjim delom jabolka.

Mrežavost: značilna za to sorto, zato ni napaka; različno intenzivno se širi iz peceljne jamice.

Koža: gladka, nežno pordi, ko začne sadež zoreti, v zelo zrelem sadežu pa vsebuje veliko tekočine.

Pecelj: običajno zelo kratek (od 4 do 8 mm) in debel (od 3 do 5 mm); pri obiranju se pogosto odtrga z jabolka.

Muha: majhna do srednje velika in skoraj popolnoma zaprta

Barva: osnovna barva je rumenkasto zelena. Sekundarna barva, ki je prav tako močno zastopana (zlasti na osončeni strani sadeža), je dokaj temna rdeča; zanjo so značilne temne proge na bolj bledem ozadju.

Velikost: srednja

(b) Kemijske značilnosti sadeža

Najmanjša količina topnih trdnih snovi: sladkor: 9,6 °Brix

Trdota, čvrstost mesa: 3,3–5,2 kg

pH: 3,26–3,39

Skupna kislost: 5,83–9,42 g/l jabolčne kisline

(c) Organoleptične značilnosti sadeža

Jabolka „Maçã Riscadinha de Palmela“ imajo zelenkasto meso, v katerem so včasih mehki prosojni predeli; so sladka in ostrega okusa, zelo sočna in aromatična, na rumenkasto zeleni koži pa imajo rdeče proge.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Jabolka morajo biti pridelana na opredeljenem geografskem območju. Prav tako jih je treba v pakirnicah na tem območju očistiti, prebrati, sortirati in vizualno oceniti, ali so značilno obarvana in progasta.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

Material za zavijanje in pakiranje, letaki in kakršno koli drugo promocijsko gradivo za jabolka „Maçã Riscadinha de Palmela“ imajo posebne značilnosti in morajo upoštevati določeni model. Poleg zakonsko določenih informacij mora embalaža vsebovati še naslednje:

1. logotip proizvoda;

2. certifikacijsko oznako ali oznako skladnosti, ki vključuje ime certifikacijskega organa in ime „Maçã Riscadinha de Palmela DOP“;

3. logotip EU ter

4. podatke o pakirnici (ime in naslov družbe).

4. Kratka opredelitev geografskega območja:

Opredeljeno geografsko območje vključuje naslednje upravne enote: lokalni skupnosti Canha in Santo Isidro de Pegões v občini Montijo, lokalne skupnosti Marateca, Palmela, Pinhal Novo, Poceirão in Quinta do Anjo v občini Palmela ter lokalni skupnosti Gâmbia-Pontes-Alto da Guerra in São Sebastião v občini Setúbal.

5. Povezanost z geografskim območjem:

5.1 Posebnosti geografskega območja:

Zaradi bližine morja, estuarijev rek Tajo in Sado ter narodnega parka Serra da Arrábida, pa tudi zaradi ravninskega reliefa opredeljenega geografskega območja se je izoblikovala mikroklima, ki v povezavi z značilnostmi tal na tem območju ustvarja posebne pogoje za pridelavo odličnih in visokokakovostnih jabolk „Maçã Riscadinha de Palmela“ s posebnimi značilnostmi.

Podnebje je mogoče opisati kot blago sredozemsko z oceanskimi vplivi; povprečna letna stopnja vlažnosti znaša od 75 do 80 %, kar je treba pripisati bližini velikih vodnih teles in vplivu prevladujočega severnega, severozahodnega in zahodnega vetra, ki blaži celinski vpliv.

Povprečna letna količina padavin znaša od 500 do 700 mm. Povprečno največ padavin pade decembra (128,9 mm), najmanj pa avgusta (3,6 mm). Dnevna količina padavin je največja oktobra (97,5 mm), najmanjša pa avgusta (11 mm).

Zmrzali praktično ni, kar je bistveno za zgodnje cvetenje jablan Riscadinha de Palmela.

Povprečne poletne temperature znašajo približno 22 °C.

Skupna osončenost se giblje med 2 300 in 2 600 urami na leto.

Tla na opredeljenem geografskem območju so večinoma podzolasta z lahko teksturo in različnimi stopnjami razvoja, sorazmerno globoka, agregacija je majhna ali je sploh ni, vsebnost rudninskih snovi je majhna. Tla imajo sorazmerno nizek pH, vsebujejo malo organskih snovi in slabo zadržujejo vodo.

K značilnostim jabolk „Maçã Riscadinha de Palmela“ odločilno pripomore tudi človeški dejavnik. Lokalni pridelovalci vedo, katere postopke gojenja je treba uporabiti, obvladajo tehnike obrezovanja in znajo določiti, kdaj so jabolka na idealni stopnji zrelosti in jih je treba obrati. Obiranje mora potekati v več fazah, saj ne dozorijo vsa jabolka hkrati. Bistveno je vedeti, kdaj jih je najbolje obrati, saj je le tako mogoče zagotoviti barvo kože, značilno za ta sadež.

5.2 Posebnosti proizvoda:

Za jabolka „Maçã Riscadinha de Palmela“ so značilni nekoliko sploščena in nepravilna oblika, rdeče proge na rumenkasto zeleni koži ter mrežavost v peceljni jamici; sadež, ki zraste na opredeljenem geografskem območju, ima izrazitejše proge.

Ta jabolka imajo zelenkasto meso, so sladko-kiselkastega okusa, zelo sočna in aromatična; v mesu imajo včasih prosojne predele (v takih primerih se opisujejo kot azeitada), kar je značilnost, ki je manj pogosta pri sadju, pridelanem v drugih regijah.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Mesto Palmela slovi kot prestolnica jabolk Riscadinha, ki na trgu uživajo zelo velik ugled.

Na njihove značilnosti vplivajo posebne značilnosti podnebja in tal tega območja.

Mikroklima, ki se je izoblikovala zaradi bližine Atlantskega oceana ter rek Tajo in Sado, pa tudi zaradi kombinacije razmer v narodnem parku Serra da Arrábida, ter obilica sonca bistveno vplivata na nastanek izrazitih rdečih prog, značilnih za ta sadež.

Ker tla na opredeljenem geografskem območju vsebujejo malo organskih snovi in slabo zadržujejo vodo, so se v kombinaciji z obilico sonca izoblikovale posebne razmere za pridelavo jabolk z mesom kiselkastega okusa in visoko vsebnostjo sladkorja.

Pri pridelavi jabolk „Maçã Riscadinha de Palmela“ je zelo pomemben dejavnik tudi lokalno znanje, saj pridelovalci iz izkušenj vedo, kdaj jih je najprimerneje obrati, s čimer sadežem zagotovijo barvo in okus, zaradi katerih so tako posebni.

Sklic na objavo specifikacije:

(Člen 5(7) Uredbe (ES) št. 510/2006 (3))

http://www.dgadr.pt/images/docs/val/dop_igp_etg/Valor/CE_maca_riscadinha_palmela.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil.

(3) Prim. opombo 2.